作者:張輯
標題:杏梁燕・解連環
內容:小樓春淺。記釣簾看雪，袖沾芳片。似不似、柳絮因風，更細與品題，屢呵冰硯。宛轉吟情，縱真草、鳳箋都遍。到燈前笑謔，酒祓峭寒，移盡更箭。而今柳陰滿院。知花空雪似，人隔春遠。嘆萬事、流水斜陽，謾贏得前詩，醉汙團扇。脈脈重來，算惟有、畫闌曾見。把千種舊愁，付與杏梁語燕。